CELEX: 32020D0033
Language: sk
Date: 2020-01-15 00:00:00
Title: Rozhodnutie Európskeho parlamentu a Rady (EÚ) 2020/33 z 15. januára 2020 o poskytnutí ďalšej makrofinančnej pomoci Jordánskemu hášimovskému kráľovstvu

17.1.2020   
               
               
                  SK
               
               
                  Úradný vestník Európskej únie
               
               
                  L 14/1
               
            
         ROZHODNUTIE EURÓPSKEHO PARLAMENTU A RADY (EÚ) 2020/33
         z 15. januára 2020
         o poskytnutí ďalšej makrofinančnej pomoci Jordánskemu hášimovskému kráľovstvu
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 212 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Vzťahy medzi Úniou a Jordánskym hášimovským kráľovstvom (ďalej len „Jordánsko“) sa rozvíjajú v rámci európskej susedskej politiky (ďalej len „ESP“). Jordánsko 24. novembra 1997 podpísalo Euro-stredomorskú dohodu ustanovujúcu pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (2) (ďalej len „dohoda o pridružení“), ktorá nadobudla platnosť 1. mája 2002. Podľa dohody o pridružení Únia a Jordánsko postupne vytvorili zónu voľného obchodu s prechodným obdobím 12 rokov. Okrem toho v roku 2007 nadobudla platnosť Dohoda vo forme výmeny listov medzi Európskym spoločenstvom a Jordánskym hášimovským kráľovstvom o recipročných liberalizačných opatreniach, ktorou sa mení a dopĺňa dohoda o pridružení medzi ES a Jordánskom a nahrádzajú prílohy I, II, III a IV a protokoly č. 1 a č. 2 k uvedenej dohode (3). V roku 2010 bolo medzi Úniou a Jordánskom dohodnuté partnerstvo s posilneným štatútom, ktoré prinieslo rozšírenie oblastí spolupráce. Protokol medzi Európskou úniou a Jordánskym hášimovským kráľovstvom, ktorým sa zriaďuje mechanizmus urovnávania sporov uplatniteľný na spory podľa obchodných ustanovení Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej (4), bol podpísaný v decembri 2009 a nadobudol platnosť 1. júla 2011. Bilaterálny politický dialóg a hospodárska spolupráca sa ďalej rozvíjali v rámci dohody o pridružení, priorít partnerstva EÚ – Jordánsko a jednotného rámca podpory prijatého na obdobie rokov 2017 až 2020.
                  
               
                     (2)
                  
                  
                     Od roku 2011 začalo Jordánsko uskutočňovať celý rad politických reforiem na posilnenie parlamentnej demokracie a právneho štátu. Bol vytvorený Ústavný súd a nezávislá volebná komisia a jordánsky parlament schválil niekoľko významných zákonov vrátane volebného zákona a zákona o politických stranách, ako aj zákony o decentralizácii a obciach. Okrem toho boli prijaté legislatívne zlepšenia, pokiaľ ide o nezávislosť súdnictva a práva žien.
                  
               
                     (3)
                  
                  
                     Jordánske hospodárstvo významne utrpelo dlhotrvajúcimi konfliktmi v regióne, najmä v susednom Iraku a Sýrii. Tieto regionálne nepokoje si vyžiadali veľkú daň na príjmoch zo zahraničia a negatívne ovplyvnili verejné financie. Cestovný ruch a prílev priamych zahraničných investícii boli negatívne ovplyvnené a obchodné cesty zostávali počas dlhých období zablokované. Okrem toho bol na niekoľko rokov prerušený tok zemného plynu z Egypta, čo vyvolalo potrebu zabezpečiť energiu z alternatívnych zdrojov za vyššie náklady. Jordánske hospodárstvo bolo navyše ovplyvnené veľkým prílevom sýrskych utečencov, čo zvýšilo tlak na fiškálnu pozíciu, verejné služby a infraštruktúru Jordánska.
                  
               
                     (4)
                  
                  
                     V auguste 2016 sa jordánske orgány a Medzinárodný menový fond (ďalej len „MMF“) dohodli na druhom programe hospodárskej úpravy podporenom trojročnou dohodou v rámci rozšíreného fondu (Extended Fund Facility, ďalej len „EFF“) vo výške 723 miliónov USD, ktorý nasledoval po trojročnej dohode o pohotovostnom úvere vo výške 2 000 miliónov USD, ktorá platila v rokoch 2012 až 2015. V máji 2019 bol program EFF predĺžený do marca 2020.
                  
               
                     (5)
                  
                  
                     V decembri 2016 Únia prijala druhý program makrofinančnej pomoci (5) (ďalej len „MFP II“) vo výške 200 miliónov EUR vo forme úverov v reakcii na žiadosť Jordánska v marci 2016 a po dokončení prvého programu makrofinančnej pomoci vo výške 180 miliónov EUR, ktorý sa realizoval v roku 2015. Program MFP II predstavoval nadviazanie na záväzok vyjadrený na konferencii „Podpora Sýrii a regiónu“, ktorá sa konala 4. februára 2016 v Londýne, kde sa Únia zaviazala poskytnúť 2 390 miliónov EUR v rokoch 2016 až 2017 na finančnú podporu krajín, ktoré sú najviac zasiahnuté utečeneckou krízou, vrátane Jordánska. Memorandum o porozumení, v ktorom sú vymedzené politické podmienky týkajúce sa MFP II, nadobudlo platnosť 19. septembra 2017. Prvá splátka MFP II bola uvoľnená 17. októbra 2017 a druhá splátka 21. júna 2019 po zavedení dohodnutých politických opatrení.
                  
               
                     (6)
                  
                  
                     Rozhodnutie (EÚ) 2016/2371 zahŕňalo spoločné vyhlásenie Európskeho parlamentu, Rady a Komisie, v ktorom sa Komisia, vzhľadom na fiškálne výzvy a mimoriadne okolnosti, ktorým Jordánsko čelí v dôsledku prijatia veľkého počtu Sýrčanov (1,3 milióna podľa jordánskych orgánov), zaviazala v prípade potreby predložiť po úspešnom dokončení MFP II a za predpokladu splnenia zvyčajných podmienok pre tento druh pomoci vrátane aktualizovaného posúdenia vypracovaného Komisiou a týkajúceho sa potrieb Jordánska, pokiaľ ide o vonkajšie financovanie, nový návrh na rozšírenie a zvýšenie makrofinančnej pomoci Jordánsku.
                  
               
                     (7)
                  
                  
                     Dlhotrvajúca regionálna nestabilita, vysoká expozícia voči kolísaniu cien ropy a zvýšenie nákladov na požičiavanie pre rozvíjajúce sa trhy na celosvetovej úrovni v rokoch 2017 až 2019 ďalej zaťažovali jordánske hospodárstvo. V dôsledku toho sa znovu spomalil hospodársky rast, výrazne stúpla nezamestnanosť, klesol výber daňových príjmov a vznikli nové fiškálne potreby a potreby vonkajšieho financovania.
                  
               
                     (8)
                  
                  
                     V tomto náročnom kontexte Únia a medzinárodné spoločenstvo znovu pri viacerých následných príležitostiach vyjadrili svoj záväzok podporiť Jordánsko, najmä na bruselskej konferencii na podporu budúcnosti Sýrie a okolitého regiónu v apríli 2017, na zasadnutí Rady pre pridruženie EÚ – Jordánsko v júli 2017 a na druhej bruselskej konferencii na podporu budúcnosti Sýrie a okolitého regiónu v apríli 2018. Na konferencii „Londýnska iniciatíva“, ktorá sa konala vo februári 2019, a na tretej bruselskej konferencii organizovanej v marci 2019 medzinárodné a regionálne spoločenstvo darcov vrátane Únie opätovne potvrdilo svoje zámery podporiť úsilie Jordánska o zachovanie makroekonomickej stability a zlepšenie výhľadov na rast.
                  
               
                     (9)
                  
                  
                     Od začiatku sýrskej krízy v roku 2011 Únia sprístupnila Jordánsku viac ako 2 100 miliónov EUR v rámci rôznych nástrojov vrátane 380 miliónov EUR v dvoch programoch makrofinančnej pomoci, aby pomohla tejto krajine udržať si hospodársku stabilitu, zvládnuť politické a hospodárske reformy a riešiť humanitárne, rozvojové a bezpečnostné potreby Jordánska. Okrem toho Európska investičná banka pridelila Jordánsku približne 486 miliónov EUR v projektových úveroch.
                  
               
                     (10)
                  
                  
                     Vzhľadom na stále zložitú hospodársku situáciu a výhľad požiadalo Jordánsko v júli 2019 Úniu o dodatočnú makrofinančnú pomoc.
                  
               
                     (11)
                  
                  
                     Po úspešnom dokončení preskúmania druhého programu MMF 6. mája 2019 otvorili MMF a Jordánsko rokovania o následníckom programe MMF po marci 2020, keď sa očakáva dokončenie dohody v rámci EFF.
                  
               
                     (12)
                  
                  
                     Keďže na Jordánsko sa vzťahuje ESP, malo by sa považovať za oprávnené na získanie makrofinančnej pomoci Únie.
                  
               
                     (13)
                  
                  
                     Makrofinančná pomoc Únie by mala byť výnimočným finančným nástrojom určeným na účelovo neviazanú a všeobecnú podporu platobnej bilancie, ktorý je zameraný na okamžité potreby vonkajšieho financovania príjemcu, pričom by sa malo podporiť vykonávanie politického programu obsahujúceho zásadné bezodkladné opatrenia v oblasti úprav a štrukturálnych reforiem zamerané na zlepšenie platobnej bilancie v krátkodobom horizonte.
                  
               
                     (14)
                  
                  
                     Keďže v platobnej bilancii Jordánska naďalej existuje zostatkový rozdiel vo financovaní presahujúci zdroje poskytnuté MMF a ďalšími viacstrannými inštitúciami, poskytnutie makrofinančnej pomoci Únie Jordánsku sa v súčasnej výnimočnej situácii považuje za primeranú reakciu na žiadosť Jordánska adresovanú Únii o podporu stabilizácie jordánskeho hospodárstva v spojení s programom MMF. Prostredníctvom makrofinančnej pomoci Únie, ktorou sa dopĺňajú zdroje dostupné v rámci finančnej dohody MMF, by sa podporil program Jordánska zameraný na stabilizáciu hospodárstva a štrukturálne reformy.
                  
               
                     (15)
                  
                  
                     Makrofinančná pomoc Únie by mala byť zameraná na podporu obnovy udržateľnej vonkajšej finančnej situácie Jordánska a zároveň aj na podporu jeho hospodárskeho a sociálneho rozvoja.
                  
               
                     (16)
                  
                  
                     Výška makrofinančnej pomoci Únie sa určuje na základe celkového kvantitatívneho posúdenia zostatkových potrieb vonkajšieho financovania Jordánska, pričom sa zároveň berie do úvahy jeho schopnosť financovania z vlastných zdrojov, najmä z medzinárodných rezerv, ktoré má k dispozícii. Makrofinančná pomoc Únie by mala dopĺňať programy a zdroje poskytnuté zo strany MMF a Svetovej banky. Pri určení výšky pomoci sa takisto zohľadňujú očakávané finančné príspevky od dvojstranných a viacstranných darcov, potreba zaistiť spravodlivé rozdelenie zaťaženia medzi Úniu a ostatných darcov, ako aj doterajšie využívanie ďalších nástrojov Únie pre vonkajšie financovanie v Jordánsku a celkový prínos zapojenia Únie.
                  
               
                     (17)
                  
                  
                     Komisia by mala zabezpečiť, aby bola makrofinančná pomoc Únie právne a vecne v súlade s kľúčovými zásadami a cieľmi v rôznych oblastiach vonkajšej činnosti, s opatreniami prijatými v uvedených oblastiach a s ostatnými relevantnými politikami Únie.
                  
               
                     (18)
                  
                  
                     Makrofinančnou pomocou Únie by sa mala podporovať vonkajšia politika Únie voči Jordánsku. Útvary Komisie a Európska služba pre vonkajšiu činnosť (ďalej len „ESVČ“) by mali úzko spolupracovať pri poskytnutí makrofinančnej pomoci tak, aby koordinovali vonkajšiu politiku Únie a zabezpečili jej jednotnosť.
                  
               
                     (19)
                  
                  
                     Makrofinančnou pomocou Únie by sa mal podporiť záväzok Jordánska, pokiaľ ide o hodnoty, ktoré vyznáva spoločne s Úniou, vrátane hodnôt, ako sú demokracia, právny štát, dobrá správa vecí verejných, dodržiavanie ľudských práv, udržateľný rozvoj a znižovanie chudoby, ako aj jeho záväzok v súvislosti so zásadami otvoreného a spravodlivého obchodu založeného na pravidlách.
                  
               
                     (20)
                  
                  
                     Podmienkou poskytnutia makrofinančnej pomoci Únie by malo byť rešpektovanie účinných demokratických mechanizmov, vrátane pluralitného parlamentného systému, a zásad právneho štátu a dodržiavanie ľudských práv zo strany Jordánska. Navyše, špecifickými cieľmi makrofinančnej pomoci Únie by sa mala posilniť efektívnosť, transparentnosť a zodpovednosť systémov hospodárenia s verejnými financiami v Jordánsku a mali by sa presadzovať štrukturálne reformy zamerané na podporu udržateľného a inkluzívneho rastu, vytváranie pracovných miest a fiškálnu konsolidáciu. Komisia a ESVČ by mali pravidelne monitorovať plnenie podmienok, ako aj dosahovanie špecifických cieľov makrofinančnej pomoci Únie.
                  
               
                     (21)
                  
                  
                     S cieľom zaistiť účinnú ochranu finančných záujmov Únie v súvislosti s makrofinančnou pomocou Únie by malo Jordánsko prijať vhodné opatrenia týkajúce sa predchádzania a boja proti podvodom, korupcii a všetkým ďalším nezrovnalostiam súvisiacim s uvedenou pomocou. Okrem toho dohoda o úvere, ktorá sa má uzavrieť medzi Komisiou a jordánskymi orgánmi, by mala obsahovať ustanovenia splnomocňujúce Európsky úrad pre boj proti podvodom (ďalej len „OLAF“) na vykonávanie vyšetrovaní vrátane kontrol a inšpekcií na mieste v súlade s ustanoveniami a postupmi stanovenými v nariadení Európskeho parlamentu a Rady (EÚ, Euratom) č. 883/2013 (6) a nariadení Rady (Euratom, ES) č. 2185/96 (7) a Komisiu a Dvor audítorov na vykonávanie auditov počas obdobia dostupnosti makrofinančnej pomoci Únie a po tomto období.
                  
               
                     (22)
                  
                  
                     Uvoľnením makrofinančnej pomoci Únie nie sú dotknuté právomoci Európskeho parlamentu a Rady ako rozpočtového orgánu.
                  
               
                     (23)
                  
                  
                     Sumy potrebné na účely poskytnutia makrofinančnej pomoci Únie by mali byť v súlade s rozpočtovými prostriedkami stanovenými vo viacročnom finančnom rámci.
                  
               
                     (24)
                  
                  
                     Makrofinančnú pomoc Únie by mala riadiť Komisia. S cieľom zabezpečiť, aby Európsky parlament a Rada mohli sledovať vykonávanie tohto rozhodnutia, by ich Komisia mala pravidelne informovať o vývoji v súvislosti s uvedenou pomocou a poskytovať im príslušné dokumenty.
                  
               
                     (25)
                  
                  
                     S cieľom zabezpečiť jednotné podmienky vykonávania tohto rozhodnutia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (8).
                  
               
                     (26)
                  
                  
                     Makrofinančná pomoc Únie by mala podliehať podmienkam hospodárskej politiky, ktoré sa stanovia v memorande o porozumení. S cieľom zabezpečiť jednotné podmienky vykonávania a na účely efektívnosti by mala byť Komisia splnomocnená rokovať o týchto podmienkach s jordánskymi orgánmi pod dohľadom výboru zástupcov členských štátov v súlade s nariadením (EÚ) č. 182/2011. Podľa nariadenia (EÚ) č. 182/2011 by sa mal konzultačný postup vo všeobecnosti uplatňovať vo všetkých prípadoch okrem tých, ktoré sú stanovené v uvedenom nariadení. Vzhľadom na potenciálne významný vplyv pomoci presahujúcej 90 miliónov EUR je vhodné, aby sa na operácie presahujúce túto prahovú hodnotu uplatnil postup preskúmania, ako sa stanovuje v nariadení (EÚ) č. 182/2011. Vzhľadom na výšku makrofinančnej pomoci Únie Jordánsku by sa mal na prijatie memoranda o porozumení a na zníženie, pozastavenie alebo zrušenie predmetnej pomoci uplatniť uvedený postup preskúmania,
                  
               PRIJALI TOTO ROZHODNUTIE:
         
            Článok 1
            
               1.   Únia v záujme podpory stabilizácie hospodárstva a programu rozsiahlych reforiem v Jordánsku poskytne Jordánsku makrofinančnú pomoc v maximálnej výške 500 miliónov EUR (ďalej len „makrofinančná pomoc Únie“). Účelom pomoci je prispieť k pokrytiu potrieb Jordánska spojených s platobnou bilanciou, ako sa uvádza v programe MMF.
            
            
               2.   Makrofinančná pomoc Únie sa Jordánsku poskytuje v plnej výške vo forme úverov. Komisia je splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Jordánsku. Úvery majú maximálnu priemernú splatnosť 15 rokov.
            
            
               3.   Uvoľnenie makrofinančnej pomoci Únie riadi Komisia spôsobom, ktorý je v súlade s dohodami alebo dojednaniami dosiahnutými medzi MMF a Jordánskom a s kľúčovými zásadami a s cieľmi hospodárskych reforiem stanovenými v dohode o pridružení.
               Komisia pravidelne informuje Európsky parlament a Radu o vývoji v súvislosti s makrofinančnou pomocou Únie vrátane jej vyplácania a týmto inštitúciám včas poskytuje príslušné dokumenty.
            
            
               4.   Makrofinančná pomoc Únie je k dispozícii počas obdobia dva a pol roka, počínajúc prvým dňom po nadobudnutí platnosti memoranda o porozumení uvedeného v článku 3 ods. 1
            
            
               5.   Ak sa potreby Jordánska v oblasti financovania počas obdobia vyplácania makrofinančnej pomoci Únie v porovnaní s pôvodnými prognózami zásadne znížia, Komisia konajúc v súlade s článkom 7 ods. 2 zníži výšku tejto pomoci, pozastaví ju alebo zruší.
            
         
         
            Článok 2
            
               1.   Podmienkou poskytnutia makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému, a zásad právneho štátu a zabezpečenie dodržiavania ľudských práv zo strany Jordánska.
            
            
               2.   Komisia a ESVČ monitorujú plnenie podmienky stanovenej v odseku 1 počas celého obdobia trvania makrofinančnej pomoci Únie.
            
            
               3.   Odseky 1 a 2 sa uplatňujú v súlade s rozhodnutím Rady 2010/427/EÚ (9).
            
         
         
            Článok 3
            
               1.   Komisia sa v súlade s článkom 7 ods. 2 dohodne s jordánskymi orgánmi na jasne vymedzených podmienkach v oblasti hospodárskej politiky a finančných podmienkach, ktorým má podliehať makrofinančná pomoc Únie, so zameraním sa na štrukturálne reformy a zdravé verejné financie. Uvedené podmienky v oblasti hospodárskej politiky a finančné podmienky sa stanovia v memorande o porozumení (ďalej len „memorandum o porozumení“) zahŕňajúcom časový rámec plnenia týchto podmienok. Podmienky v oblasti hospodárskej politiky a finančné podmienky stanovené v memorande o porozumení musia byť v súlade s dohodami alebo dohovormi uvedenými v článku 1 ods. 3 vrátane programov makroekonomických úprav a štrukturálnych reforiem, ktoré Jordánsko vykonáva s podporou MMF.
            
            
               2.   Podmienky uvedené v odseku 1 sa zamerajú najmä na zvýšenie efektívnosti, transparentnosti a zodpovednosti systémov hospodárenia s verejnými financiami v Jordánsku, a to aj pri využívaní makrofinančnej pomoci Únie. Pri navrhovaní politických opatrení sa riadne zohľadňuje aj pokrok dosiahnutý pri vzájomnom otváraní trhov, rozvoj spravodlivého obchodu založeného na pravidlách a ostatné priority v kontexte vonkajšej politiky Únie. Pokrok pri dosahovaní týchto cieľov Komisia pravidelne monitoruje.
            
            
               3.   Podrobné finančné podmienky makrofinančnej pomoci Únie sa stanovia v dohode o úvere, ktorú majú uzavrieť Komisia a jordánske orgány (ďalej len „dohoda o úvere“).
            
            
               4.   Komisia v pravidelných intervaloch overuje, či sa aj naďalej plnia podmienky uvedené v článku 4 ods. 3, a to vrátane toho, či je hospodárska politika Jordánska v súlade s cieľmi makrofinančnej pomoci Únie. Komisia pri tejto činnosti úzko spolupracuje s MMF a so Svetovou bankou a v prípade potreby s Európskym parlamentom a Radou.
            
         
         
            Článok 4
            
               1.   Za predpokladu splnenia podmienok uvedených v odseku 3 poskytne Komisia makrofinančnú pomoc Únie vo forme úveru v troch splátkach. Výška každej z uvedených splátok sa stanoví v memorande o porozumení.
            
            
               2.   Sumy makrofinančnej pomoci Únie sa v prípade potreby zabezpečia v súlade s nariadením Rady (ES, Euratom) č. 480/2009 (10).
            
            
               3.   Komisia rozhoduje o vyplatení splátok za predpokladu splnenia všetkých týchto podmienok:
               
                           a)
                        
                        
                           podmienka stanovená v článku 2 ods. 1;
                        
                     
                           b)
                        
                        
                           trvalo uspokojivé výsledky pri realizácii politického programu obsahujúceho zásadné opatrenia v oblasti úprav a štrukturálnych reforiem s podporou nepreventívneho úverového mechanizmu MMF a
                        
                     
                           c)
                        
                        
                           uspokojivé plnenie podmienok v oblasti hospodárskej politiky a finančných podmienok, ktoré sa dohodli v memorande o porozumení.
                        
                     Vyplatenie druhej splátky sa v zásade uskutoční najskôr tri mesiace po vyplatení prvej splátky. Vyplatenie tretej splátky sa v zásade uskutoční najskôr tri mesiace po vyplatení druhej splátky.
            
            
               4.   V prípade, že podmienky uvedené v prvom pododseku odseku 3 nie sú splnené, Komisia dočasne pozastaví alebo zruší vyplácanie makrofinančnej pomoci Únie. V takýchto prípadoch oznámi Európskemu parlamentu a Rade dôvody takéhoto pozastavenia alebo zrušenia.
            
            
               5.   Makrofinančná pomoc Únie sa vyplatí Centrálnej banke Jordánska. V súlade s ustanoveniami, ktoré sa majú dohodnúť v memorande o porozumení, vrátane potvrdenia zostatkových potrieb financovania rozpočtu, sa finančné prostriedky Únie môžu previesť jordánskemu ministerstvu financií ako konečnému príjemcovi.
            
         
         
            Článok 5
            
               1.   Operácie prijímania a poskytovania úverov súvisiace s makrofinančnou pomocou Únie sa vykonávajú v eurách s použitím rovnakého dátumu pripísania alebo odpísania a nesmú pre Úniu predstavovať zmenu splatnosti, ani ju vystaviť žiadnemu riziku týkajúcemu sa výmenného kurzu alebo úrokovej sadzby, ani inému obchodnému riziku.
            
            
               2.   Pokiaľ to okolnosti umožňujú a ak o to Jordánsko požiada, Komisia môže prijať potrebné kroky, aby zabezpečila, že sa do zmluvných podmienok poskytnutia úveru zahrnie ustanovenie o predčasnom splatení úveru a že tomuto ustanoveniu bude zodpovedať príslušné ustanovenie v podmienkach týkajúcich sa operácií prijímania úverov.
            
            
               3.   Ak okolnosti umožnia zlepšenie úrokovej sadzby úveru a ak o to Jordánsko požiada, Komisia sa môže rozhodnúť úplne alebo čiastočne refinancovať svoje počiatočné úvery alebo môže reštrukturalizovať príslušné finančné podmienky. Operácie refinancovania alebo reštrukturalizácie sa vykonávajú v súlade s odsekmi 1 a 4 a nesmú viesť k predĺženiu splatnosti dotknutých prijatých úverov či ku zvýšeniu nesplateného kapitálu k dátumu refinancovania alebo reštrukturalizácie.
            
            
               4.   Všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znáša Jordánsko.
            
            
               5.   Komisia informuje Európsky parlament a Radu o každom vývoji operácií uvedených v odsekoch 2 a 3.
            
         
         
            Článok 6
            
               1.   Makrofinančná pomoc Únie sa poskytuje v súlade s nariadením Európskeho parlamentu a Rady (EÚ, Euratom) 2018/1046 (11).
            
            
               2.   Makrofinančná pomoc Únie sa vykonáva na základe priameho hospodárenia.
            
            
               3.   Dohoda o úvere obsahuje ustanovenia s cieľom:
               
                           a)
                        
                        
                           zabezpečiť, aby Jordánsko pravidelne kontrolovalo, či sa finančné prostriedky poskytované zo všeobecného rozpočtu Únie využívajú riadne, aby Jordánsko prijalo vhodné opatrenia na predchádzanie nezrovnalostiam a podvodom a v prípade potreby podniklo právne kroky s cieľom získať späť akékoľvek finančné prostriedky poskytnuté podľa tohto rozhodnutia, ktoré boli získané neoprávnene;
                        
                     
                           b)
                        
                        
                           zabezpečiť ochranu finančných záujmov Únie, a to najmä zavedením konkrétnych opatrení v súvislosti s prevenciou a bojom proti podvodom, korupcii a iným nezrovnalostiam s dosahom na makrofinančnú pomoc Únie v súlade s nariadením Rady (ES, Euratom) č. 2988/95 (12), nariadením (Euratom, ES) č. 2185/96 a nariadením (EÚ, Euratom) č. 883/2013. Na tento účel je OLAF výslovne splnomocnený na vykonávanie vyšetrovaní vrátane kontrol a inšpekcií na mieste, ako aj digitálnych forenzných operácií a vypočutí;
                        
                     
                           c)
                        
                        
                           výslovne splnomocniť Komisiu (úrad OLAF) alebo jej zástupcov na vykonávanie kontrol vrátane kontrol a inšpekcií na mieste;
                        
                     
                           d)
                        
                        
                           výslovne splnomocniť Komisiu a Dvor audítorov na vykonávanie auditov počas obdobia dostupnosti makrofinančnej pomoci Únie a po tomto období vrátane auditov dokumentov a auditov na mieste, ako sú napríklad operatívne posúdenia;
                        
                     
                           e)
                        
                        
                           zabezpečiť, aby Únia mala nárok na predčasné splatenie úveru, ak sa zistí, že v súvislosti s riadením makrofinančnej pomoci Únie sa Jordánsko zapojilo do akéhokoľvek aktu podvodu alebo korupcie alebo akejkoľvek inej nezákonnej činnosti, ktorá poškodzuje finančné záujmy Únie;
                        
                     
                           f)
                        
                        
                           zabezpečiť, aby všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znášalo Jordánsko.
                        
                     
            
               4.   Pred poskytnutím makrofinančnej pomoci Únie Komisia posúdi prostredníctvom operatívneho hodnotenia spoľahlivosť finančných opatrení, administratívnych postupov a vnútorných a vonkajších kontrolných mechanizmov Jordánska, ktoré sa týkajú tejto pomoci.
            
         
         
            Článok 7
            
               1.   Komisii pomáha výbor. Uvedený výbor je výborom v zmysle nariadenia (EÚ) č. 182/2011.
            
            
               2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
         
         
            Článok 8
            
               1.   Komisia každý rok do 30. júna predloží Európskemu parlamentu a Rade správu o vykonávaní tohto rozhodnutia v predchádzajúcom roku vrátane hodnotenia tohto vykonávania. V tejto správe:
               
                           a)
                        
                        
                           preskúma dosiahnutý pokrok v poskytovaní makrofinančnej pomoci Únie;
                        
                     
                           b)
                        
                        
                           posúdi hospodársku situáciu a vyhliadky Jordánska, ako aj pokrok dosiahnutý vo vykonávaní politických opatrení uvedených v článku 3 ods. 1;
                        
                     
                           c)
                        
                        
                           uvedie súvislosti medzi podmienkami v oblasti hospodárskej politiky stanovenými v memorande o porozumení, priebežnými hospodárskymi a fiškálnymi výsledkami Jordánska a rozhodnutiami Komisie o vyplatení splátok makrofinančnej pomoci Únie.
                        
                     
            
               2.   Najneskôr do dvoch rokov po uplynutí obdobia dostupnosti pomoci uvedeného v článku 1 ods. 4 Komisia predloží Európskemu parlamentu a Rade správu o hodnotení ex post, v ktorej posúdi výsledky a efektívnosť ukončenej makrofinančnej pomoci Únie a rozsah, v akom prispela k cieľom pomoci.
            
         
         
            Článok 9
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
         
         
            V Štrasburgu 15. januára 2020
            
               
                  Za Európsky parlament
               
               
                  predseda
               
               D.M. SASSOLI
            
            
               
                  Za Radu
               
               
                  predsedníčka
               
               N. BRNJAC
            
         
         
            (1)  Pozícia Európskeho parlamentu zo 17. decembra 2019 (zatiaľ neuverejnená v úradnom vestníku) a rozhodnutie Rady z 19. decembra 2019.
         
            (2)  Ú. v. ES L 129, 15.5.2002, s. 3.
         
            (3)  Ú. v. EÚ L 41, 13.2.2006, s. 3.
         
            (4)  Ú. v. EÚ L 177, 6.7.2011, s. 3.
         
            (5)  Rozhodnutie Európskeho parlamentu a Rady (EÚ) 2016/2371 zo 14. decembra 2016 o poskytnutí ďalšej makrofinančnej pomoci Jordánskemu hášimovskému kráľovstvu (Ú. v. EÚ L 352, 23.12.2016, s. 18).
         
            (6)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).
         
            (7)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).
         
            (8)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (9)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).
         
            (10)  Nariadenie Rady (ES, Euratom) č. 480/2009 z 25. mája 2009, ktorým sa zriaďuje Garančný fond pre vonkajšie opatrenia (Ú. v. EÚ L 145, 10.6.2009, s. 10).
         
            (11)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (12)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1).